ตลาดหุ้นเอเชียเปิดลบเช้านี้ จับตาข้อมูลเศรษฐกิจจีน
ตลาดหุ้นเอเชียเปิดลบเช้านี้ จับตาข้อมูลเศรษฐกิจจีน CPI-PPI ช่วงเดือนพ.ค.64 ที่จะประกาศในวันนี้
ตลาดหุ้นเอเชียเปิดลบเช้านี้ จับตาข้อมูลเศรษฐกิจจีน CPI-PPI ช่วงเดือนพ.ค.64 ที่จะประกาศในวันนี้
9 มิ.ย. 2564

ตลาดหุ้นเอเชียส่วนใหญ่เปิดตัวลบในเช้าวันนี้ โดยนักลงทุนจับตาการรายงานดัชนีราคาผู้บริโภค (CPI) และดัชนีราคาผู้ผลิต (PPI) เดือนพ.ค.ของจีนในวันนี้
ดัชนี SSE Composite ตลาดหุ้นจีนเปิดวันนี้ที่ 3,580.11 จุด ลดลง 3.30 จุด หรือ -0.09%,
ดัชนี NIKKEI 225 ตลาดหุ้นญี่ปุ่นเปิดวันนี้ที่ 28,901.56 จุด ลดลง 62 จุด หรือ -0.21%
ดัชนี HSI ตลาดหุ้นฮ่องกงเปิดวันนี้ที่ 28,771.14 จุด ลดลง 10.24 จุด หรือ -0.04%
ส่วนข้อมูลเศรษฐกิจที่เปิดเผยเมื่อคืนนี้ได้แก่ ธนาคารโลกคาดการณ์ว่า เศรษฐกิจโลกจะขยายตัว 5.6% ในปีนี้ สูงกว่าระดับ 4.1% ที่คาดการณ์ในเดือนม.ค. โดยการฟื้นตัวของเศรษฐกิจโลกในปีนี้เป็นการดีดตัวที่แข็งแกร่งที่สุดในรอบ 80 ปีจากภาวะเศรษฐกิจถดถอย หลังได้แรงหนุนจากมาตรการกระตุ้นเศรษฐกิจของสหรัฐ รวมทั้งการขยายตัวอย่างรวดเร็วของเศรษฐกิจจีน
อย่างไรก็ดี ธนาคารโลกเตือนว่าการฟื้นตัวของเศรษฐกิจโลกยังคงมีความไม่เท่าเทียมกัน โดยเศรษฐกิจในประเทศตลาดเกิดใหม่และกำลังพัฒนายังคงได้รับผลกระทบจากการแพร่ระบาดของไวรัสโควิด-19 อันเนื่องจากปัญหาในการเข้าถึงวัคซีนป้องกันโควิด-19
ธนาคารโลกคาดการณ์ว่าเศรษฐกิจโลกจะขยายตัว 5% ในปีหน้า จากคาดการณ์เดิมที่ระดับ 4.3% หากประเทศกำลังพัฒนาสามารถเข้าถึงวัคซีนโควิด-19 ได้มากขึ้น นอกจากนี้ ธนาคารโลกคาดการณ์ว่าเศรษฐกิจสหรัฐจะขยายตัว 6.8% ในปีนี้ ซึ่งจะเป็นการขยายตัวมากที่สุดนับตั้งแต่ปี 2527 จากคาดการณ์เดิมที่ระดับ 3.5% และคาดว่าเศรษฐกิจยูโรโซนจะขยายตัว 4.2% ในปีนี้ จากเดิมที่ระดับ 3.6% และคาดว่าเศรษฐกิจจีนจะขยายตัว 4.4% จากเดิมที่ระดับ 3.4%